Σακίρα

Η **Σακίρα Ισαμπέλ Μεμπαράκ Ριπόλ** (αγγλικά: Shakira Isabel Mebarak Ripoll, γενν. 2 Φεβρουαρίου 1977) ευρύτερα γνωστή ως **Σακίρα**, είναι Κολομβιανή τραγουδίστρια και τραγουδοποιός. Αναφέρεται ως η Βασίλισσα της Λατινικής Μουσικής και φημίζεται για την ευελιξία της στη μουσική. Ηχογράφησε τον πρώτο της δίσκο, σε ηλικία δεκατριών ετών, από τη Sony Music Colombia. Οι δύο της πρώτοι δίσκοι, "Magia" (1991) και "Peligro" (1993) δεν είχαν μεγάλη απήχηση ενώ οι επόμενοι, "Pies Descalzos" (1995) και "Donde Estan Los Lardones?" (1998) γνώρισαν μεγάλη επιτυχία. Εντάχθηκε στην αγγλόφωνη δισκογραφία, το 2001, με τον δίσκο "Laundry Service", ο οποίος πούλησε πάνω από 13 εκατομμύρια αντίγραφα. Το τραγούδι που την καθιέρωσε από τον δίσκο, ήταν το "Whenever, Whenever".

Έχει κερδίσει 3 βραβεία Γκράμι και 13 Λάτιν Γκράμι, 5 MTV Video Music Awards, 7 βραβεία Billboard Music Awards, 39 Billboard Latin Music Awards και ήταν υποψήφια για Χρυσή Σφαίρα. Είναι επίσης η Κολομβιανή καλλιτέχνιδα με τις υψηλότερες πωλήσεις όλων των εποχών, και η δεύτερη κατά σειρά πιο επιτυχημένη Λατίνα τραγουδίστρια μετά την Γκλόρια Εστέφαν, με πωλήσεις να ξεπερνούν τους 70 εκατομμύρια δίσκους παγκοσμίως. Οι πωλήσεις της στην Αμερική κυμαίνονται στα 9,9 εκατομμύρια. Το φθινόπωρο του 2009 η Σακίρα κυκλοφόρησε τον έκτο δίσκο της με το όνομα *[[She Wolf]]* κερδίζοντας τους κριτικούς παγκοσμίως με την εκκεντρικότητα των στίχων της. Ο δίσκος πούλησε μετά βίας δύο εκατομμύρια αντίτυπα σε όλο τον κόσμο. Το τραγούδι της, *[[Waka Waka (This Time for Africa)]]*, επιλέχτηκε ως ο ύμνος της Διοργάνωσης του Παγκόσμιου Κυπέλλου Ποδοσφαίρου το 2010. Το τραγούδι απέσπασε γενικά θετικές κριτικές και έγινε παγκόσμια επιτυχία αλλά και το μεγαλύτερο σε πωλήσεις τραγούδι του Παγκοσμίου Κυπέλλου όλων των εποχών. Στο YouTube, η αγγλόφωνη εκδοχή του βίντεο κλιπ βρίσκεται στις πρώτες θέσεις της λίστας των βίντεο με τις περισσότερες προβολές (πάνω από 2 δισεκατομμύρια προβολές). Με την κυκλοφορία του έβδομου δίσκου της *[[Sale El Sol]]* τον Οκτώβριο του 2010, κέρδισε ξανά το λάτιν κοινό της, κάτι που η ίδια περιέγραψε πως ήταν ο κύριος στόχος του δίσκου. Ο δίσκος πούλησε πάνω από δύο εκατομμύρια αντίτυπα παγκοσμίως. Από το 2009, η μουσική πορεία της Σακίρα υπέφερε από την περιοριστική σχέση της με την εταιρία της Epic Records, κάτι που είχε ως αποτέλεσμα την ελλιπή προώθηση και επένδυση από τη μεριά της εταιρείας για τους δύο τελευταίους δίσκους της *[[She Wolf]]* (2009) και *[[Sale El Sol]]* (2010). Ωστόσο, η Σακίρα πρόκειται να μπει σε ένα δημοπρατικό πόλεμο δισκογραφικών εταιριών όπως η Warner Musicκαι η Def Jam Records, μετά την κυκλοφορία του DVD, με τίτλο **, της παγκόσμιας περιοδείας της που ξεκίνησε τον Σεπτέμβριο του 2010 από το Μόντρεαλ του Καναδά και ολοκληρώθηκε τον Οκτώβριο του 2011 στο Πουέρτο Ρίκο.

## Νεανικά χρόνια
Γεννήθηκε στις 2 Φεβρουαρίου 1977 στη Μπαρρανκίγια της Κολομβίας και είναι το μοναχοπαίδι των Γουίλιαμ Μεμπαράκ Τσαδίδ και Νίδια Ριπόλ Τοράδο. Οι γονείς του πατέρα της ήταν Λιβανέζοι που μετανάστευσαν στην Κολομβία ενώ η μητέρα της είναι ισπανικής και ιταλικής καταγωγής. Το όνομα "Σακίρα" σημαίνει "ευγνώμων" στα αραβικά. Έχει οκτώ μεγαλύτερα ετεροθαλή αδέρφια από τον προηγούμενο γάμο του πατέρα της.

Η Σακίρα έζησε το μεγαλύτερο μέρος της εφηβείας της στην Μπαρρανκίγια και έγραψε το πρώτο της ποίημα, το οποίο έχει τίτλο "La Rosa De Cristal" (μετάφραση: Το Κρυστάλλινο Τριαντάφυλλο) όταν ήταν μόλις τεσσάρων ετών. Όσο μεγάλωνε, εντυπωσιαζόταν βλέποντας τον πατέρα της να γράφει ιστορίες στη γραφομηχανή, και ζήτησε μία σαν δώρο Χριστουγέννων. Η επιθυμία της εκπληρώθηκε σε ηλικία επτά ετών και συνέχισε να γράφει ποιήματα. Αυτά τα ποιήματα τελικά εξελίχθηκαν σε τραγούδια. Όταν εκείνη ήταν δύο ετών, ένας από τους ετεροθαλείς αδερφούς της, σκοτώθηκε σε ατύχημα με τη μηχανή του κι έτσι έξι χρόνια μετά, στα οκτώ της, έγραψε το πρώτο της τραγούδι, "Tus Gafas Oscuras" (μετάφραση: Τα Μαύρα σου Γυαλιά), εμπνευσμένη από τον πατέρα της που φορούσε μαύρα γυαλιά για χρόνια, προσπαθώντας να κρύψει τη λύπη του για το χαμό του γιου του. Αργότερα το τραγούδι συμπεριλήφθηκε στο πρώτο ολοκληρωμένο δίσκο της, "Magia".

Όταν ήταν τεσσάρων ετών, ο πατέρας της την πήγε σε ένα τοπικό ανατολίτικο εστιατόριο, όπου εκεί άκουσε για πρώτη φορά τουμπερλέκι. Τότε άρχισε να χορεύει πάνω στο τραπέζι και κατάλαβε πως ήθελε να γίνει τραγουδίστρια και χορεύτρια. Της άρεσε να τραγουδάει για τους συμμαθητές και τους δασκάλους (ακόμα και για τις καλόγριες) στο Καθολικό σχολείο όπου και πήγαινε, αλλά στη δεύτερη τάξη απορρίφθηκε από τη σχολική χορωδία γιατί το βιμπράτο της φωνής της ήταν αρκετά δυνατό. Ο δάσκαλος της μουσικής της έλεγε χαρακτηριστικά πως η φωνή της ήταν σαν της κατσίκας. Στο σχολείο, συχνά την έδιωχναν επειδή ήταν υπερενεργητική (ADHD). Επίσης, ήταν γνωστή ως το κορίτσι του χορού της κοιλιάς καθώς έκανε επίδειξη κάθε Παρασκευή τις κινήσεις που είχε μάθει. Η ίδια δήλωσε χαρακτηριστικά: *"Έτσι ανακάλυψα το πάθος μου για τη ζωντανό τραγούδι"*.

Όταν ήταν οκτώ, ο πατέρας της, κήρυξε πτώχευση. Καθώς ξεκαθαρίζονταν οι λεπτομέρειες, η Σακίρα έμεινε με συγγενείς στο Λος Άντζελες. Όταν επέστρεψε στην Μπαρρανκίγια, έκπληκτη  ανακάλυψε πως πολλά από τα υπάρχοντα των γονιών της είχαν πουληθεί. Όπως είπε αργότερα, *"Στο παιδικό μυαλό μου, φάνταζε το τέλος του κόσμου"*. Για να της δείξει ο πατέρας της πως τα πράγματα μπορούσαν να είναι πολύ χειρότερα, την πήγε σε ένα τοπικό ορφανοτροφείο. Η εικόνα με τα ορφανά της έμεινε στο μυαλό και είπε στον εαυτό της: *"Μια μέρα θα βοηθήσω τα παιδιά αυτά όταν γίνω διάσημη καλλιτέχνιδα"*.

Μεταξύ των ηλικιών 10 και 13, είχε προσκληθεί σε διάφορες εκδηλώσεις στην Μπαρρανκίγια και κέρδισε κάποια αναγνωρισιμότητα στη περιοχή. Ήταν εκείνη τη περίοδο όταν συνάντησε την τοπικό θεατρικό παραγωγό Μόνικα Αρίζα, η οποία είχε μείνει έκπληκτη με το ταλέντο της και ήθελε να βοηθήσει τη καριέρα της. Κατά τη διάρκεια μιας πτήσης από τη Μπαρρανκίγια στην Μπογκοτά, η Αρίζα έπεισε τον διευθυντή της δισκογραφικής εταιρείας Sony Colombia, Σίρο Βάργας, να κανονίσει ακρόαση για τη Σακίρα στο δωμάτιο κάποιου ξενοδοχείου. Ο Βάργας έδειξε σεβασμό στη Σακίρα και γυρνώντας στο γραφείο του, έδωσε τη κασέτα της ακρόασης σε κάποιον μουσικό παραγωγό. Ωστόσο, ο παραγωγός δεν ενθουσιάστηκε και σκέφτηκε πως ήταν χαμένη υπόθεση. Ο Βάργας δε πτοήθηκε, πιστεύοντας πως η Σακίρα είχε ταλέντο, και διοργάνωσε ακρόαση στην Μπογκοτά. Κανόνισε να παραβρεθούν εκεί διευθυντές από τη Sony, με την ιδέα να τους εκπλήξει με την εμφάνιση της. Τραγούδησε τρία κομμάτια για τους διευθυντές και αυτό ήταν αρκετό ώστε να υπογράψει για την ηχογράφηση τριών δίσκων.

## Καριέρα

### 1990–97: Magia και Pies Descalzos
Το πρώτο της άλμπουμ, "Magia" ηχογραφήθηκε από τη Sony Music Colombia το 1990 όταν εκείνη ήταν δεκατριών ετών. Τα τραγούδια του δίσκου είναι μια δική της συλλογή από την παιδική της ηλικία. Ο δίσκος κυκλοφόρησε τον Ιούνιο του 1991 και περιείχε το ομώνυμο τραγούδι καθώς και άλλα τρία. Αν και γνώρισε επιτυχία στο ραδιόφωνο της Κολομβίας και προέβαλλε αρκετά τη νεαρή Σακίρα, ο δίσκος απέτυχε εμπορικά καθώς πούλησε μόνο 1.200 κομμάτια παγκοσμίως. Μετά την φτωχή επίδοση του "Magia" η δισκογραφική εταιρία την ώθησε ξανά στο στούντιο για να ηχογραφήσει έναν επόμενο δίσκο. Παρόλο που δεν είχε γίνει πολύ γνωστή εκτός της Κολομβίας, προσκλήθηκε να τραγουδήσει στο Παγκόσμιο Φεστιβάλ Τραγουδιού της Χιλής, Viña del Mar, τον Φεβρουάριο του 1993. Το Φεστιβάλ αυτό έδινε την ευκαιρία σε φιλόδοξους τραγουδιστές της Λατινικής Αμερικής να παρουσιάσουν τα τραγούδια τους, και ο νικητής επιλεγόταν από ένα πάνελ κριτών. Η Σακίρα τραγούδησε το κομμάτι *Eres* και κατέκτησε την τρίτη θέση. Ένας από τους κριτές που την ψήφισε για να νικήσει ήταν ο Ρίκι Μάρτιν.

Ο δεύτερος δίσκος της Σακίρα με τίτλο ''Peligro'' κυκλοφόρησε τον Μάρτιο, αλλά η Σακίρα δεν ήταν ευχαριστημένη με το τελικό αποτέλεσμα κυρίως εξαιτίας της παραγωγής. Ο δίσκος έγινε περισσότερο αποδεκτός από το Magia παρόλο που επίσης θεωρείται εμπορική αποτυχία λόγω της άρνησης της Σακίρα να τον διαφημίσει. Ύστερα η Σακίρα αποφάσισε να κάνει ένα διάλειμμα από τις ηχογραφήσεις για να τελειώσει το λύκειο και να αποφοιτήσει. Την ίδια χρονιά, συμμετείχε στην Κολομβιανή σαπουνόπερα *El Oasis*, βασισμένη ελαφρώς στη τραγωδία του Αρμέρο το 1985. Από τότε οι δίσκοι αυτοί έχουν αποσυρθεί από την αγορά και δεν θεωρούνται επίσημοι δίσκοι της Σακίρα, αλλά δίσκοι προώθησης.

Η Σακίρα ηχογράφησε το τραγούδι *¿Dónde Estás Corazón?* (το οποίο αργότερα κυκλοφόρησε στο δίσκο της *[[Pies Descalzos]]*) για την μουσική συλλογή Nuestro Rock το 1995, η οποία κυκλοφόρησε αποκλειστικά στην Κολομβία. Ο δίσκος *Pies Descalzos* της έδωσε μεγάλη αναγνωρισιμότητα στην Λατινική Αμερική μέσω των τραγουδιών *Estoy Aqui*, *Pies Descalzos*, *Sueños Blancos* και *¿Dónde Estás Corazón?*. Η Σακίρα ηχογράφησε επίσης τρία από τα κομμάτια του δίσκου στα πορτογαλικά ως *Estou Aqui*, *Um Pouco de Amor*, και *Pés Descalços*.

Η Σακίρα επέστρεψε στη μουσική με τη Sony Music και την Columbia το 1995 μαζί με τον Λουίς Φ. Οτσόα. Οι μουσικές επιδράσεις από πολλές χώρες του κόσμου και μια περσόνα τύπου Αλάνις Μορισέτ, άσκησαν επιρροή στους δύο επόμενους δίσκους της. Αυτές οι ηχογραφήσεις οδήγησαν στον τρίτο δίσκο της (αλλά πρώτο επίσημο δίσκο) με τίτλο *Pies Descalzos*. Η ηχογράφηση του δίσκου ξεκίνησε τον Φεβρουάριο του 1995, και μετά την επιτυχία του σινγκλ *¿Dónde Estás Corazón?* η Sony έδωσε στη Σακίρα 100.000 δολάρια για την παραγωγή του δίσκου καθώς προέβλεψε πως οι πωλήσεις δεν θα ξεπερνούσαν τις 100.000. Έχοντας ως αφετηρία αυτόν τον δίσκο, η Σακίρα ξεκίνησε να παράγει τη δική της μουσική, τελειοποιώντας τη φωνή της αλλά πάνω απ’ όλα ασκώντας δημιουργικό έλεγχο πάνω στη μουσική της. Εντόνως επηρεασμένη από την αμερικανική εναλλακτική αγορά και τα βρετανικά συγκροτήματα όπως οι The Pretenders, τα τραγούδια του δίσκου είναι μελωδικά, πρωτότυπα και τολμηρά, με πνευματώδεις στίχους και ένα συνονθύλευμα ηλεκτρονικού/ακουστικού ήχου που διέσπασε την στερεότυπη μουχλιασμένη λάτιν-ποπ μουσική με έναν αυθεντικό ήχο που δεν είχε ακουστεί ποτέ ξανά.

Ο δίσκος *Pies Descalzos* κυκλοφόρησε τον Οκτώβριο του 1995 στη Νότια Αμερική και τον Φεβρουάριο του 1996 παγκοσμίως. Με το ντεμπούτο του έφτασε στο νούμερο ένα σε 8 διαφορετικές χώρες. Παρόλα αυτά, κατάφερε να φτάσει μόνο στο νούμερο 180 στο αμερικανικό τσαρτ Billboard 200 αλλά κατέκτησε την 5η θέση στο αμερικανικό τσαρτ Billboard Top Latin Albums. Έξι σινγκλ προωθήθηκαν μέσω του δίσκου, το *Estoy Aqui* που έφτασε στο νούμερο 2 του αμερικανικού Λάτιν τσαρτ, το *¿Dónde Estás Corazón?* που έφτασε στο νούμερο 5 του Αμερικανικού Λάτιν τσαρτ, το *Pies Descalzos, Sueños Blancos* το οποίο κατέκτησε την 11η θέση στο αμερικανικό Λάτιν τσαρτ, το Un Poco De Amor που έφτασε στην 6η θέση του Αμερικανικού Λάτιν τσαρτ, το Antologia το οποίο ανέβηκε στο νούμεο 15 του αμερικανικού Λάτιν τσαρτ και το *Se Quiere, Se Mata* που έφτασε στο νούμερο 8 του Αμερικανικού Λάτιν τσαρτ. Τον Αύγουστο του 1996 ο δίσκος πιστοποιήθηκε ως πλατινένιος από την Ένωση της Μουσικής Βιομηχανίας Της Αμερικής (RIAA).

Τον Μάρτιο του 1996, η Σακίρα ξεκίνησε τη πρώτη παγκόσμια περιοδεία της, *Tour Pies Descalzos*. Η περιοδεία αποτελούνταν από 20 εμφανίσεις και τελείωσε το 1997. Ακόμα τον ίδιο χρόνο η Σακίρα έλαβε τρία βραβεία Billboard Latin Music Awards εκ των οποίων Άλμπουμ της Χρονιάς για το *Pies Descalzos*, Βίντεο της Χρονιάς για το *Estoy Aqyi* και Καλύτερος Νέος Καλλιτέχνης της Χρονιάς. To *Pies Descalzos* πούλησε αργότερα 5 εκατομμύρια αντίτυπα, που είχε ως αποτέλεσμα τη κυκλοφορία ενός άλμπουμ με ρεμίξ, το οποίο είχε τίτλο *The Remixes*. Αυτό περιείχε επίσης πορτογαλικές εκδοχές μερικών από τα πιο γνωστά της κομμάτια, τα οποία ηχογραφήθηκαν ως αποτέλεσμα της μεγάλης επιτυχίας της Σακίρα στη βραζιλιάνικη αγορά, όπου το *Pies Descalzos* πούλησε σχεδόν ένα εκατομμύριο αντίτυπα.

### 1998–2000: ''Dónde Están los Ladrones?'' και ''MTV Unplugged''

Το δεύτερο επίσημο άλμπουμ της, *[[Donde Estan Los Ladrones?]]*, είχε για παραγωγό την ίδια τη Σακίρα και τον Εμίλιο Εστέφαν για εκτελεστικό παραγωγό και κυκλοφόρησε το 1998. Το άλμπουμ, το οποίο εμπνεύστηκε από ένα περιστατικό σε κάποιο αεροδρόμιο όπου οι αποσκευές της Σακίρα που περιείχαν τους γραμμένους σε χαρτιά στίχους της κλάπηκε, είχε μεγαλύτερη επιτυχία από το *Pies Descalzos*. Το AllMusic καθώς και το *[[Rolling Stone]]* έδωσαν στο άλμπουμ τέσσερα στα πέντε αστέρια στη βαθμολογία τους. Το άλμπουμ είχε την υψηλότερη θέση του στο νούμερο 131 στο αμερικανικό Billboard 200 και κράτησε τη πρώτη θέση στο αμερικανικό Latin Albums τσαρτ για έντεκα εβδομάδες. Από την ημέρα της κυκλοφορίας του μέχρι σήμερα έχει πουλήσει 1,5 εκατομμύρια αντίτυπα μόνο στην Αμερική, και έγινε ένα από τα μεγαλύτερα σε πωλήσεις ισπανικά άλμπουμς στην ιστορία της αμερικανικής αγοράς. Οκτώ από τα έντεκα κομμάτια του δίσκου έγιναν σινγκλς, *Ciega Sordomuda*, *Moscas En La Casa*, *No Creo* (το οποίο ήταν και το πρώτο κομμάτι της που έγινε νούμερο ένα στο αμερικανικό Billboard Hot 100), *Inevitable*, *Tu*, *Si Te Vas*, *Octavo Dia* και το, αραβικής προέλευσης, *Ojos Asi*. Τα δύο τελευταία κομμάτια έδωσαν στη Σακίρα από ένα Λάτιν Γκράμι και έξι από τα οκτώ σινγκλς έφτασαν στη κορυφή του αμερικανικού Top 40 Latin τσαρτ.

To Donde Estan Los Ladrones έχει πουλήσει μέχρι σήμερα οκτώ εκατομμύρια αντίτυπα παγκοσμίως. Η Σακίρα έλαβε τη  πρώτη της υποψηφιότητα για Γκράμι το 1999 για το Καλύτερο Λάτιν Ροκ/Εναλλακτικό Άλμπουμ. Το πρώτο ζωντανό άλμπουμ της Shakira, *[[MTV Unplugged]]*, ηχογραφήθηκε στη Νέα Υόρκη στις 2 Αυγούστου του 1999. Υψηλά αναγνωρισμένη από Αμερικάνους κριτικούς, αξιολογήθηκε ως μία από της καλύτερες ζωντανές εμφανίσεις που έχει κάνει ποτέ. Το ζωντανό αυτό άλμπουμ κέρδισε το Βραβείο Γκράμι για το Καλύτερο Λάτιν Ποπ Άλμπουμ το 2001 και έφτασε σε πωλήσεις τα 5 εκατομμύρια αντίτυπα παγκοσμίως. Τον Μάρτιο του 2000 η Σακίρα ξεκίνησε τον περιοδεία της *Anfibio*, που διήρκεσε δύο μήνες και αποτελούνταν από συναυλίες στη Λατινική Αμερική και τις Η.Π.Α. Τον Αύγουστο του 2000 κέρδισε το βραβείο στην τότε κατηγορία Αγαπημένος Παγκόσμιος Καλλιτέχνης για το *Ojos Asi* στα MTV Video Music Awards. Στις 9 Σεπτέμβρη του 2000 η Σακίρα τραγούδησε το Ojos Asi στην τελετή απονομής των Βραβείων Λάτιν Γκράμι, όπου ήταν υποψήφια σε πέντε κατηγορίες ανάμεσα στις όποιες Άλμπουμ της Χρονιάς και Καλύτερο Ποπ Άλμπουμ για το *MTV Unplugged*, Καλύτερη Ροκ Εμφάνιση από Γυναίκα Καλλιτέχνη για το *Octavo Dia*, Καλύτερη Ποπ Εμφάνιση από Γυναίκα Καλλιτέχνη και Καλύτερο Μικρού Μήκους Μουσικό Βίντεο για το *Ojos Asi*, αλλά κέρδισε μόνο δύο από αυτές τις υποψηφιότητες. Η εμφάνιση της Σακίρα για το *Ojos Asi* στη βραδιά των βραβείων, ψηφίστηκε ως η Καλύτερη Εμφάνιση που έγινε ποτέ στα βραβεία Λάτιν Γκράμι.

### 2001–2004: Παγκόσμια επιτυχία

Το 2001, μετά την μεγάλη επιτυχία του *¿Donde Estas Los Landrones?* η Σακίρα συνεργάστηκε με τη Γκλόρια Εστέφαν για τη δημιουργία ενός αγγλόφωνου άλμπουμ. Έτσι το 2001 κυκλοφόρησε το *[[Laundry Service]]* το οποίο, αν και στόχευε την αγγλόφωνη αγορά, περιείχε και τέσσερα τραγούδια στα ισπανικά. Το άλμπουμ γνώρισε μεγάλη επίσης επιτυχία. Πούλησε 3.500.000 αντίτυπα στην Αμερική, πάνω από 4 εκατομμύρια στην Ευρώπη και πάνω από 13 εκατομμύρια παγκοσμίως. Έγινε τριπλά πλατινένιο. Μέσα από το άλμπουμ ξεχώρισαν τα σινγκλς *[[Whenever, Wherever]]*, *Underneath Your Clothes*, *Objection* και *The One*. Μάλιστα το *Whenever, Wherever*, σύμφωνα με το United World Chart, είναι το 66ο πιο επιτυχημένο εμπορικά single όλων των εποχών. Ήταν υποψήφια για δυο ακόμα Λάτιν Γκράμι και κέρδισε στην κατηγορία Καλύτερο Βίντεο, για το βίντεο του *Suerte*.

Το 2002 η Σακίρα κυκλοφόρησε το *Grandes Exitos*.

Το 2004 κυκλοφόρησε το *Live & Off The Record*, το οποίο πούλησε πάνω από 3 εκατομμύρια κομμάτια. Είναι το live CD+DVD από την παγκόσμια περιοδεία της, Tour of the Mongoose.

### 2005–2007: Oral Fixation
Στις αρχές του 2005 η Σακίρα ανακοίνωσε την κυκλοφορία δυο άλμπουμ μέσα στο 2005. Το πρώτο θα ήταν το ισπανόφωνο Fijacion Oral vol. 1 και το δεύτερο το αγγλόφωνο Oral Fixation vol. 2. Το πρώτο single από το Fijacion Oral vol. 1 ήταν το *La Tortura*, μια συνεργασία με τον Αλεχάντρο Σανθ. Το *La Tortura* έγινε μια από τις μεγαλύτερες ισπανόφωνες επιτυχίες όλων εποχών πουλώντας πάνω από 2.500.000 αντίτυπα. Το Fijacion Oral vol. 1 κυκλοφόρησε στις αρχές Ιουνίου. Έκανε ντεμπούτο στο νούμερο 4 της Αμερικής και γρήγορα έγινε πλατινένιο. Τα επόμενα singles από το άλμπουμ ήταν τεράστιες επιτυχίες στη Λατινική Αμερική και την Ισπανία, αλλά δεν είχαν την παγκόσμια απήχηση του La Tortura. To άλμπουμ απέσπασε πολύ θετικές κριτικές. Κέρδισε δεκάδες βραβεία μεταξύ των οποίων ένα Γκράμι στην κατηγορία Καλύτερο Λάτιν Ροκ / Εναλλακτικό Άλμπουμ και πέντε Λάτιν Γκράμι (αριθμός - ρεκόρ), για Άλμπουμ της Χρονιάς, Τραγούδι της Χρονιάς & Ηχογράφηση της Χρονιάς για το *La Tortura*, Καλύτερη Παραγωγή & Άλμπουμ με τις Καλύτερες Ποπ Ερμηνείες. Μέχρι σήμερα το Fijacion Oral vol. 1 έχει πουλήσει 4.000.000 αντίτυπα παγκοσμίως.

Στις 29 Νοεμβρίου κυκλοφόρησε το Oral Fixation vol.2. Στα τραγούδια *Timor* και *How Do You Do?* ασκήθηκε κάποια κριτική γιατί εξέφραζαν έντονες πολιτικές και θεολογικές απόψεις. Μάλιστα το *How Do You Do?* δεν κυκλοφόρησε στα μουσουλμανικά κράτη. Το πρώτο single ήταν το  *Don't Bother*, το οποίο όμως δεν ήταν τόσο επιτυχημένο όσο τα *Whenever, Wherever* και *Underneath Your Clothes*. Οι πωλήσεις του άλμπουμ ήταν επίσης απογοητευτικές σε σχέση με αυτές του *Laundry Service*. Έτσι, το άλμπουμ επανακυκλοφόρησε με την προσθήκη του *Hips Don't Lie*, μια συνεργασία με τον Wyclef Jean. Αμέσως οι πωλήσεις του άλμπουμ ανέβηκαν κατακόρυφα. Το *Hips Don't Lie* έφτασε στο νούμερο 1 και στις δυο μεριές του Ατλαντικού. Είναι ,μέχρι στιγμής, το πιο επιτυχημένο single της δεκαετίας και σύμφωνα με το United World Chart το 46ο πιο επιτυχημένο εμπορικά κομμάτι όλων των εποχών. Για το *Hips Don't Lie*, η Σακίρα ήταν υποψήφια για Γκράμι στην κατηγορία Καλύτερα Φωνητικά σε Ποπ Συνεργασία.Το τρίτο single ήταν το *Illegal*, μια συνεργασία με τον κιθαρίστα, ζωντανό μύθο της ροκ, Κάρλος Σαντάνα. Μέχρι στιγμής το Oral Fixation vol.2 έχει πουλήσει 5 εκατομμύρια παγκοσμίως.

Τον Μάιο του 2006 η Σακίρα ξεκίνησε τη μεγαλύτερη περιοδεία της, την Oral Fixation Tour, η οποία κράτησε πάνω από ένα χρόνο και έκλεισε στη Κωνσταντινούπολη στις 9 Ιουλίου του 2007, αφού πρώτα πέρασε από Βόρεια Αμερική και Νότια Αμερική, Ευρώπη, Ασία και Αφρική. Περίπου 3 εκατομμύρια άτομα παρακολούθησαν τις συναυλίες της.

[thumb|Η Σακίρα με τον [Αλεχάντρο Σανθ και τον βασιλιά Χουάν Κάρλος Α' της Ισπανίας]]

## Φιλανθρωπίες

Το 1997 ίδρυσε την οργάνωση Pies Descalzos Foundation. Είναι μια φιλανθρωπική οργάνωση που χτίζει και συντηρεί ειδικά σχολεία για φτωχά και ορφανά παιδιά σε πόλεις της Κολομβίας. Είναι επίσης η νεότερη Πρέσβειρα Καλής Θέλησης της UNICEF. Στις 3 Απριλίου του 2006 τιμήθηκε από τα Ηνωμένα Έθνη για τη δημιουργία της οργάνωσης Fundación Pies Descalzos και για το  φιλανθρωπικό της έργο. Ακόμη, δίνει ποσοστά από τα έσοδα των συναυλιών της σε φιλανθρωπικούς σκοπούς.

## Προσωπική ζωή
Από το 1997 μέχρι το 1998 ήταν σε σχέση με τον Πουερτορικανό ηθοποιό Οσβάλντο Ρίος.

Από το 1999 μέχρι το 2010 ήταν σε σχέση με τον Αργεντινό δικηγόρο Αντόνιο ντε λα Ρούα, γιο του πολιτικού Φερνάνδο ντε λα Ρούα (ο οποίος υπήρξε Πρόεδρος της Αργεντινής από το 1999 μέχρι το 2001).

Από το 2011 μέχρι το 2022 ήταν σε σχέση με τον Ισπανό -τότε- ποδοσφαιριστή Ζεράρ Πικέ, με τον οποίο γνωρίστηκε το καλοκαίρι του 2010, στα γυρίσματα του videoclip του τραγουδιού της, "Waka Waka (This Time For Africa)" για το Παγκόσμιο Κύπελλο Ποδοσφαίρου. Απέκτησαν δύο γιους, τον Μίλαν (γενν. 22 Ιανουαρίου 2013) και τον Σάσα (γενν. 29 Ιανουαρίου 2015).

## Δισκογραφία

### Studio albums

* Magia (1991)
* Peligro (1993)
* Pies Descalzos (1996)
* ¿Dónde están los ladrones? (1998)
* Laundry Service (2001)
* Fijacion Oral, Vol. 1 (2005)
* Fijacion Oral, Vol. 2 (2005)
* She Wolf (2009)
* Sale el Sol (2010)
* Shakira (2014)
* El Dorado (2017)
* Las Mujeres Ya No Lloran (2024)

### Live albums

* MTV Unplugged (2000)
* Live & Off The Record (2004)
* Oral Fixation Tour (2007)
* Live from Paris (2011)
* Shakira in Concert: El Dorado World Tour (2019)

### Compilation albums

* The Remixes (1997)
* Grandes Exitos (2002)
* Oral Fixation Volumes (2006)
* She Wolf (2009)

### Τραγούδια

## Φιλμογραφία

### Videoclips

### Τηλεόραση

### Ταινίες

## Παραπομπές


## Εξωτερικοί σύνδεσμοι
* Σακίρα στο IMDb
*

Κατηγορία:Κολομβιανοί τραγουδιστές
Κατηγορία:Κολομβιανοί ηθοποιοί
Κατηγορία:Νικητές World Music Awards
Κατηγορία:Βραβευμένοι με Grammy
Κατηγορία:Λάτιν μουσικοί
Κατηγορία:Πρέσβεις Καλής Θέλησης της UNICEF